# name
Una dieta rica en fibra pot controlar el creixement d'alguns tumors

# metadata.dc.description.abstract[].value
Tenim els budells plens de bacteris beneficiosos sense els quals no podríem sobreviure. És l'anomenada microbiota intestinal. Està composta per diversos bilions de bacteris d'espècies diferents que viuen en simbiosi entre ells i amb nosaltres. Des de fa temps, se sap que contribueixen a la digestió dels aliments i que produeixen substàncies essencials, entre les quals hi ha algunes vitamines. El seu equilibri és una font de salut per a les persones, i quan s'altera es poden produir diverses malalties. Fa uns anys es va veure que la microbiota intestinal participa també en moltes altres funcions fisiològiques, entre les quals hi ha la regulació d'alguns aspectes del funcionament del sistema nerviós i de l'immunitari. La composició de la microbiota intestinal depèn de diversos factors, com per exemple el genoma de la persona, que afecta la relació que hi establim. Però el més important és la dieta i l'estil de vida. La investigadora Jennifer A. Wargo i els seus col·laboradors, de diverses universitats i centres de recerca nord-americans, canadencs, australians, italians i israelians, han analitzat de quina manera la ingesta de fibra alimentària i d'aliments probiòtics influeix en la microbiota intestinal i, de retruc, en l'activitat del sistema immunitari a l'hora d'actuar contra la proliferació de cèl·lules tumorals. Segons han publicat a la revista Science, la quantitat de fibra alimentària que ingerim amb la dieta es correlaciona directament amb una millor defensa contra les cèl·lules tumorals a través de la influència que exerceix sobre la microbiota. L'ús de probiòtics, en canvi, no exerceix cap influència o fins i tot, en alguns experiments, sembla que podria ser perjudicial en aquests casos concrets.

# metadata.dc.rights[].value
(c) Edició de Premsa Periòdica Ara, 2022

# metadata.dc.source[].value
Divulgació i Premsa (Genètica, Microbiologia i Estadística)

# metadata.dc.title[].value
Una dieta rica en fibra pot controlar el creixement d'alguns tumors